*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 24ης Νοεμβρίου 1983

για την έγκριση του ειδικού προγράμματος αποστραγγιστικών έργων στις μειονεκτικές περιοχές της δυτικής Ιρλανδίας σύμφωνα με τον κανονισμό (ΕΟΚ) αριθ. 2195/81

(Το κείμενο στην αγγλική γλώσσα είναι το μόνο αυθεντικό)

(83/589/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2195/81 του Συμβουλίου της 27ης Ιουλίου 1981 περί ειδικού προγράμματος αποστραγγιστικών έργων στις μειονεκτικές περιοχές της δυτικής Ιρλανδίας (1), και ιδίως το άρθρο 1 παράγραφος 2,

την οδηγία 78/628/ΕΟΚ του Συμβουλίου της 19ης Ιουνίου 1978 σχετικά με το πρόγραμμα επιταχύνσεως των αποστραγγιστικών έργων που εκτελούνται στις μειονεκτικές περιοχές της δυτικής Ιρλανδίας (2), και ιδίως το άρθρο 2 παράγραφος 3,

Εκτιμώντας:

ότι η ιρλανδική κυβέρνηση ανακοίνωσε, στις 3 Ιουνίου 1983, το ειδικό πρόγραμμα αποστραγγιστικών έργων στη δυτική Ιρλανδία που προβλέπεται στον κανονισμό (ΕΟΚ) αριθ. 2195/81·

ότι, λαμβανομένου υπόψη του συμπληρωματικού χαρακτήρα της κοινής ενέργειας που προβλέπει ο κανονισμός (ΕΟΚ) αριθ. 2195/81, αυτό το πρόγραμμα προορίζεται να συμπληρώσει το πρόγραμμα επιτάχυνσης των αποστραγγιστικών έργων που εκτελούνται στις μειονεκτικές περιοχές της δυτικής Ιρλανδίας σύμφωνα με την οδηγία 78/628/ΕΟΚ, που ανακοίνωσε η Ιρλανδία στις 20 Οκτωβρίου 1978 και ενέκρινε η Επιτροπή με την απόφαση 78/995/ΕΟΚ (3)·

ότι σε σχέση με το τελευταίο αυτό πρόγραμμα, το συμπληρωματικό πρόγραμμα που ανακοινώθηκε περιέχει όλα τα στοιχεία που αναφέρει το άρθρο 3 της οδηγίας 78/628/ΕΟΚ, που εφαρμόζεται σύμφωνα με το άρθρο 1 παράγραφος 2 του κανονισμού (ΕΟΚ) αριθ. 2195/81· ότι όσον αφορά τα δημόσια έργα της βασικής αποστράγγισης, η ανάλυση της σχέσης «κόστος-κέρδος» για τις λεκάνες συλλογής υδάτων δείχνει ότι η αποστράγγιση εξακολουθεί να αποφέρει κέρδος· ότι, όσον αφορά τα έργα αποστράγγισης των αγροτεμαχίων, το συμπληρωματικό πρόγραμμα λαμβάνει υπόψη, στο μέτρο που είναι αναγκαίο, τους όρους που προβλέπει το άρθρο 3 στοιχείο β) της οδηγίας 78/628/ΕΟΚ· ότι, κατ' αυτόν τον τρόπο, οι κοινές ενέργειες μπορούν να επιτύχουν τους στόχους τους·

ότι, σύμφωνα με το άρθρο 1 παράγραφος 3 του κανονισμού (ΕΟΚ) αριθ. 2195/81, το συμπληρωματικό πρόγραμμα παρέχει τις απαραίτητες εγγυήσεις σχετικά με την προστασία του περιβάλλοντος ·

ότι πρέπει να καθοριστούν, σε συμφωνία με την Ιρλανδία, οι λεπτομέρειες σχετικά με τις πληροφορίες που πρέπει να παρέχονται περιοδικά, όσον αφορά την πορεία των εργασιών του συμπληρωματικού προγράμματος· ότι, συνεπώς, πρέπει να γίνει αναφορά στις διατάξεις του άρθρου 2 της απόφασης 78/995/ΕΟΚ·

ότι ζητήθηκε η γνώμη της Επιτροπής του ΕΓΤΠΕ όσον αφορά τις οικονομικές απόψεις του θέματος·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται το ειδικό πρόγραμμα αποστραγγιστικών έργων στις μειονεκτικές ζώνες της δυτικής Ιρλανδίας που προβλέπεται στον κανονισμό (ΕΟΚ) αριθ. 2195/81, το οποίο υπέβαλε η ιρλανδική κυβέρνηση στις 3 Ιουνίου 1983.

Άρθρο 2

Τα στοιχεία της ετήσιας έκθεσης που πρέπει να υποβάλλει η Ιρλανδία σύμφωνα με το άρθρο 2 της απόφασης 78/995/ΕΟΚ αφορούν στο εξής και την πορεία των εργασιών του προγράμματος που αναφέρεται στο άρθρο 1 της παρούσας απόφασης.

Άρθρο 3

Η παρούσα απόφαση απευθύνεται στην Ιρλανδία.

Βρυξέλλες, 24 Νοεμβρίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 214 της 27. 7. 1981, σ. 5.

(2) ΕΕ αριθ. L 206 της 29. 7. 1978, σ. 5.

(3) ΕΕ αριθ. L 344 της 8. 12. 1978, σ. 32.